《赠心梅黄教谕》
宋代·方一夔

太玄八十一，经世加一倍。方圆起参两，奇耦常相配。

大哉天壤间，理大独无对。而数行其中，往往不相背。

冥探洞古今，幽讨极覆载。吾求之瓦砾，数亦无不在。

阴阳如推车，五气如转硙。杂然雾与珠，人物等唾欬。

恶或盗蹠寿，善或伯夷馁。人事非不明，所值互吉悔。

长平四十万，高下付一概。谁尸造化笔，一一难归罪。

君言吾有数，万窍均大块。试将握算推，不出范围内。

譬如埏埴人，万器同一焙。前陶或坚牢，后陶或破碎。

中间又不同，纯驳千万态。当时君与相，此年有真宰。

黄蛇吞舆地，或者非茫昧。八宫卦纵横，四柱数进退。

以此尺棰义，合散无挂碍。昔君雄少年，卢雉喝好采。

失脚落鹖冠，漕闱双奏凯。尔来相乘除，得失赌一塞。

后夜北斗高，灿灿缀小沫。瑟缩蛇入宇，蹭蹬鹏运海。

栖栖百巧穷，饶君三尺喙。此来坐皋比，学子富衿佩。

喜持秘苑术，远与虚中辈。诸公义财涩，枯槁喜一溉。

烦君测五纬，出没更明晦。何时聚白羊，旦暮真可待。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。